SKRIFTLIG FORESPØRGSEL E-0724/03

af Rosa Miguélez Ramos (PSE) til Kommissionen

(11. marts 2003)

Om: Prestige: Sårbare havzoner

Europa-Parlamentet vedtog den 21. november 2002 en beslutning om katastrofen forårsaget af tankskibet Prestiges forlis ud for Galiciens kyst, hvis punkt 11 lyder som følger:

opfordrer Kommissionen til efter aftale med medlemsstaterne at udarbejde en liste over sårbare havfiskerizoner i Europa, der kræver særlig beskyttelse som følge af karakteren af deres marine økosystem, deres fiske-, skaldyrs- og akvakultursressourcer og deres afhængighed af fiskeri.

Hvilken værdi tillægger Kommissionen denne opfordring fra EP?

Hvilke initiativer har Kommissionen iværksat, eller påtænker den at iværksætte?

Svar afgivet på Kommissionens vegne af Margot Wallström

(16. april 2003)

Kommissionen har altid lagt vægt på behovet for at iværksætte beskyttelsesforanstaltninger for havzonerne for at skåne dem for de mulige følger af menneskelig aktivitet, og den kan kun tilslutte sig Parlamentets indsats.

Der er mange grunde til en sådan beskyttelse, og det ærede medlem nævner nogle af dem.

På EU-plan giver flere retsakter allerede mulighed for at yde en særlig beskyttelse til havzoner. Det er her vigtigt at nævne direktiv 92/43/EØF(1) om naturtyper og direktiv 79/409/EØF(2) om fugle, som har til formål at beskytte naturen, samt de relevante foranstaltninger i den fælles fiskeripolitik.

I henhold til de to naturdirektiver er det medlemsstaternes ansvar at udpege havzoner, som kræver særlig beskyttelse på grund af deres økosystemers karakter. En arbejdsgruppe er blevet nedsat for at fremskynde gennemførelsen af fugle- og habitatdirektiverne inden for havmiljøet. Gruppens hovedformål er at sikre en fælles fremgangsmåde ved udpegningen af lokaliteter i havmiljøet og den fremtidige styring af disse.

Med hensyn til den fælles fiskeripolitik er nogle zoner, som kræver særlig beskyttelse på grund af deres fiskeressourcer, allerede blevet udpeget, og de er nu genstand for specifikke foranstaltninger (de såkaldte kasser). Som opfølgning på reformen af den fælles fiskeripolitik arbejder Kommissionen på at revidere disse områdebestemte restriktioner og sikre, at de udelukkende baseres på videnskabelige bevaringskriterier.

Begrebet stærkt fiskeriafhængige områder blev defineret i 1976 som en del af de kriterier, der lå til grund for tildelingen af de første fiskekvoter, som blev vedtaget i 1983. Kriterierne for kvotetildeling for nye fiskerimuligheder vil i henhold til artikel 20, stk. 2, i Rådets forordning (EF) nr. 2371/2002(3) bygge på hver medlemsstats interesser, og der er derfor intet behov for på ny at definere sådanne områder med henblik på kvotetildeling. På samme vis er kriseramte fiskeriområder defineret i henhold til artikel 4 i Rådets forordning (EF) nr. 1260/1999(4) om strukturfondene for at kunne falde ind under mål nr. 2.

Under alle omstændigheder mener Kommissionen, at foranstaltningerne til at beskytte zonerne bør omfatte de menneskelige aktiviteter, som påvirker området. Forslaget om en sektorspecifik tilgang til de særlige beskyttelseszoner, som er fastlagt i medfør af gennemførelsen af habitatdirektivet, kan ligeledes anvendes i andre tilfælde på havmiljøområdet.

Ansvaret for oprettelsen af særligt sårbare havzoner påhviler medlemsstaterne ifølge Den Internationale Søfartsorganisations regler. Kommissionen har i sin meddelelse af 3. december 2002 foreslået, at medlemsstaterne iværksætter en koordineret indsats for at undersøge nye måder at beskytte deres kystnære farvande på, og den vil støtte medlemsstaternes eventuelle forslag om at udpege sådanne zoner.

En nøjere drøftelse af emnet med medlemsstaterne og andre internationale partnere vil uden tvivl finde sted i forbindelse med udarbejdelsen af en ny tematisk EU-strategi til bevarelse af havmiljøet(5).

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.

(2) Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.

(3) Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik, EFT L 358 af 31.12.2002.

(4) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999.

(5) Meddelelse fra Kommissionen til Rådet og Europa-Parlamentet Frem mod en strategi til at beskytte og bevare havmiljøet, KOM(2002) 539 endelig udg.